  Майя Бывальцева 28-тӥ гудырикошконэ Иж тыметын аквабайкен ворттылонъя огъяросси ӵошатсконъёс ортчозы. Со сярысь Удмуртиысь физкультурая, спортъя но егитъёсын ужан политикая министерстволэн пресс-службаез ивортӥз. Та амалъя ӵошатсконъёс Ижкарын берлозэ 2009-тӥ арын ортчизы Быдэс Россиысь 50-лэсь трос спортсменъёс валтӥсь классъёсын кужымзэс мерталозы: - Ski Division – пилот гидроциклэз сылыса нуэ; - Runabout – плот гидроциклэз пуксьыса нуэ. Котькуд классын куинь категориосъя йылпумъянъёс лэсьтозы: «Кольцевые гонки», «Слалом» но «Фристайл». Ӵошатсконъёсын валтӥсь судья луоз Россиысь водно-моторной спортъя федерацилэн вице-президентэз, аквабайкен ворттылонъя Россилэн 13 полэс чемпионэз Вячеслав Колотовкин. Учкисьёс понна тужгес тунсыко люкетэз «Фристайл Фри» классын возьматонъёс луозы. Спортсменъёс вуэ зымон, вылӥе тэтчон, кожылонъёс но мукет трюкъёс возьматозы. Меӵак возьматонэз Удмуртиысь водно-моторной спортъя федерацилэн мерлыко вотэсъёсысь бамъёсаз адӟыны луоз. Тодэ вайытом, Удмуртиын 25-тӥ гудырикошконысен спортъя бадӟым ӵошатсконъёсты ортчытъяны лэзизы.  Тегъёс: Спорт Ижкар Удмуртия тымет  